W nowej legislaturje budu w Rakecach horco diskutować
Rakecy (JK/SN). Nimale tři měsacy po komunalnych wólbach je so tež Rakečanska nowa gmejnska rada k swojemu konstituowacemu posedźenju zešła. Wčera móžeše wjesnjanosta Swen Nowotny (CDU) přitomnych dwanaće čłonow rady spřisahać. Třo zamołwjeni čłonojo złoža spřisahu na přichodnym posedźenju. Komunalne wólby w meji njejsu so na politiske poměry w gmejnskim parlamenće bytostnje wuskutkowali. Wutworiłoj stej so w radźe dwě frakciji, a to Zjednoćenstwo swobodnych wolerjow a frakcija CDU. Nimo toho budźetaj dwaj čłonaj rady jako jednotliwcaj w gmejnskej radźe skutkować, jedyn z njeju je zastupjer AfD. Tale strona móhła po wólbnym wuslědku samo dwě městnje w gmejnskim parlamenće wobsadźić, k wólbam pak bě jenož jednoho kandidata nastajiła.
pol_Latn szl_Latn